กองทัพปลดปล่อยประชาชน

สำหรับความหมายอื่น ดูที่ กำลังทหารของจีน (แก้ความกำกวม), กองทัพจีน (แก้ความกำกวม), กองทัพปลดปล่อยประชาชน (แก้ความกำกวม), และ กองทัพแดงจีน
| กองทัพปลดปล่อยประชาชนจีน |
| --- | --- |
中国人民解放军 จงกั๋วเหรินหมินเจี่ยฟ่างจฺวิน
ตราสัญลักษณ์ของกองทัพปลดปล่อยประชาชน
ธงกองทัพปลดปล่อยประชาชน ตัวอักษรบนธง "八一" อ้างถึงวันที่ 1 สิงหาคม
คำขวัญ: 为人民服务 ("รับใช้ประชาชน")
ก่อตั้ง: 1 สิงหาคม 1927; 97 ปีก่อน (1927-08-01)
รูปแบบปัจจุบัน: 10 ตุลาคม 1947; 77 ปีก่อน (1947-10-10)
เหล่า: เหล่า     กองทัพบก   กองทัพเรือ   กองทัพอากาศ   กองทัพจรวด  เหล่าเสริม     กองทัพอวกาศ   กองกำลังไซเบอร์สเปซ   กองกำลังสนับสนุนสารสนเทศ   กองกำลังสนับสนุนการส่งกำลังบำรุงร่วม 
กองบัญชาการ: อาคาร 1 สิงหาคม, ถนนฟู่ซิง, เขตไห่เตี้ยน, กรุงปักกิ่ง
เว็บไซต์: eng.chinamil.com.cn 
ผู้บังคับบัญชา
หน่วยงานบริหารสูงสุด:   คณะกรรมการการทหารส่วนกลาง 
คณะผู้บริหารคณะกรรมการฯ: ประธาน:  สี จิ้นผิง รองประธาน:   พลเอก จาง โย่วเสีย  พลเอก เหอ เว่ย์ตง
 
รัฐมนตรีว่าการกระทรวงกลาโหม:  พลเรือเอก ต่ง จฺวิน
เจ้ากรมงานการมมือง:  พลเรือเอก เหมียว หฺวา
เจ้ากรมเสนาธิการร่วม:  พลเอก หลิว เจิ้นลี่
เลขาธิการคณะกรรมการสอบวินัยส่วนกลาง:  พลเอก จาง เชิงหมิน
กำลังพล
อายุเริ่มบรรจุ: 18
การเกณฑ์: มี (ระบบผสมระหว่างการเกณฑ์และสมัคร)
ยอดประจำการ: 2,035,000 (2022) (อันดับที่ 1)
ยอดสำรอง: 510,000 (2022)
รายจ่าย
งบประมาณ: US$296 พันล้าน (2023) (อันดับที่ 2)
ร้อยละต่อจีดีพี: 1.7% (2023)
อุตสาหกรรม
แหล่งผลิตในประเทศ: บริษัทนำเข้าและส่งออกเทคโนโลยีการบินแห่งชาติจีน กลุ่มบริษัทเทคโนโลยีอิเล็กทรอนิกส์แห่งประเทศจีน กลุ่มอุตสาหกรรมนอรินโค บริษัทนำเข้าและส่งออกเครื่องจักรกลความแม่นยำสูงแห่งประเทศจีน บริษัทอุตสาหกรรมการบินแห่งประเทศจีน บริษัทต่อเรือของรัฐแห่งประเทศจีน บริษัทอุตสาหกรรมการต่อเรือแห่งประเทศจีน บริษัทวิทยาศาสตร์และเทคโนโลยีการบินและอวกาศแห่งประเทศจีน บริษัทวิทยาศาสตร์และอุตสาหกรรมการบินและอวกาศแห่งประเทศจีน กลุ่มบริษัทอุตสาหกรรมภาคใต้แห่งประเทศจีน กลุ่มบริษัทเทคโนโลยีอิเล็กทรอนิกส์แห่งประเทศจีน บริษัทนิวเคลียร์แห่งชาติจีน
แหล่งผลิตนอกประเทศ:    รัสเซีย   ฝรั่งเศส   ยูเครน  อดีต:  สหภาพโซเวียต
มูลค่านำเข้าต่อปี: $14,858 พันล้าน (2010–2021)
มูลค่าส่งออกต่อปี: $18.121 พันล้าน (2010–2021)
บทความที่เกี่ยวข้อง
ประวัติ:   ประวัติศาสตร์กองทัพปลดปล่อยประชาชน  การปฏิรูปกองทัพปลดปล่อยประชาชน  สงครามและการสู้รบในประวัติศาสตร์จีน  ภารกิจทางทหาร 
ยศ:   ยศทหารบก  ยศทหารเรือ  ยศทหารอากาศ 
กองทัพปลดปล่อยประชาชน (จีน: 中国人民解放军; พินอิน: Zhōngguó Rénmín Jiěfàngjūn) เป็นกำลังทหารของพรรคคอมมิวนิสต์จีน และสาธารณรัฐประชาชนจีน ประกอบด้วยสี่เหล่าทัพหลัก ได้แก่ กองทัพบก กองทัพเรือ กองทัพอากาศ และกองทัพจรวด และสี่เหล่าทัพเสริม ได้แก่ กองทัพอวกาศ กองกำลังไซเบอร์สเปซ กองกำลังสนับสนุนสารสนเทศ และกองกำลังสนับสนุนการส่งกำลังบำรุงร่วม บังคับบัญชาภายใต้คณะกรรมการการทหารส่วนกลาง โดยมีประธานคณะกรรมการฯ เป็นผู้บัญชาการทหารสูงสุด
กองทัพปลดปล่อยประชาชนสามารถสืบย้อนต้นกำเนิดไปยังยุคสาธารณรัฐ โดยมีต้นกำเนิดมาจากหน่วยทหารฝ่ายซ้ายในกองทัพปฏิวัติแห่งชาติของพรรคก๊กมินตั๋งใน ค.ศ. 1927 ต่อมาหน่วยเหล่านี้ได้แยกตัวออกและก่อการกำเริบต่อต้านรัฐบาลชาตินิยม ก่อตั้งเป็นกองทัพแดงจีน ก่อนจะถูกผนวกกลับเข้าไปในกองทัพปฏิวัติแห่งชาติในฐานะกองทัพใหม่ที่สี่และกองทัพลู่ที่แปดในช่วงสงครามจีน–ญี่ปุ่นครั้งที่สอง หน่วยทหารคอมมิวนิสต์ทั้งสองหน่วยภายใต้กองทัพปฏิวัติแห่งชาติได้รับการปรับโครงสร้างใหม่เป็นกองทัพปลดปล่อยประชาชนใน ค.ศ. 1947
นับตั้งแต่ ค.ศ. 1949 กองทัพปลดปล่อยประชาชนจีนได้ใช้ยุทธศาสตร์ทางทหารที่แตกต่างกันถึงเก้าประการ ซึ่งเรียกว่า "แนวทางยุทธศาสตร์" โดยแนวทางที่สำคัญที่สุดนั้นเกิดขึ้นใน ค.ศ. 1956, 1980 และ 1993 ในทางการเมือง กองทัพปลดปล่อยประชาชน และกองกำลังตำรวจติดอาวุธประชาชนมีคณะผู้แทนมากที่สุดในสภาประชาชนแห่งชาติ คณะผู้แทนร่วมปัจจุบันมีจำนวนสมาชิก 281 คน คิดเป็นมากกว่าร้อยละ 9 ของจำนวนสมาชิกทั้งหมด ซึ่งทั้งหมดเป็นสมาชิกพรรคคอมมิวนิสต์จีน
กองทัพปลดปล่อยประชาชนไม่ใช่กองทัพของรัฐชาติแบบดั้งเดิม หากแต่เป็นส่วนหนึ่งและกำลังติดอาวุธของพรรคคอมมิวนิสต์จีน และอยู่ภายใต้การควบคุมของพรรค ไม่ใช่ของรัฐ พันธกิจหลักของกองทัพปลดปล่อยประชาชนคือการปกป้องพรรคและผลประโยชน์ของพรรค กองทัพปลดปล่อยประชาชนเป็นผู้รับประกันการดำรงอยู่และอำนาจของพรรค และพรรคให้ความสำคัญอย่างสูงในการรักษาอำนาจควบคุมและความภักดีของกองทัพปลดปล่อยประชาชน ตามกฎหมายของประเทศจีน พรรคคอมมิวนิสต์จีนมีอำนาจเหนือกองทัพ และคณะกรรมการการทหารส่วนกลาง (Central Military Commission: CMC) มีอำนาจบัญชาการทหารสูงสุด โดยคณะกรรมการฯ ของพรรคและของรัฐนั้นมีองค์ประกอบของสมาชิกที่แทบจะเหมือนกัน จึงถือได้ว่าเป็นหน่วยงานเดียวกันในทางปฏิบัติ นับตั้งแต่ ค.ศ. 1989 เลขาธิการพรรคคอมมิวนิสต์จีนได้ดำรงตำแหน่งประธานคณะกรรมการการทหารส่วนกลางควบคู่กันไปด้วย ทำให้มีอำนาจทางการเมืองอย่างมากในฐานะสมาชิกคนเดียวในคณะกรรมาธิการสามัญประจำกรมการเมืองที่มีความรับผิดชอบต่อกองทัพโดยตรง กระทรวงกลาโหมไม่มีอำนาจสั่งการโดยตรง แต่จะทำหน้าที่เป็นตัวกลางในการประสานงานระหว่างกองทัพปลดปล่อยประชาชนกับรัฐบาลและองค์กรต่างประเทศ รวมถึงปกป้องกองทัพจากอิทธิพลภายนอก
ปัจจุบัน หน่วยทหารส่วนใหญ่ทั่วประเทศถูกจัดให้อยู่ภายใต้การบัญชาการของหนึ่งในห้ากองบัญชาการภาคพื้นตามที่ตั้งทางภูมิศาสตร์ กองทัพปลดปล่อยประชาชนเป็นกำลังทหารที่มีขนาดใหญ่ที่สุดในโลก (หากไม่นับรวมกำลังกึ่งทหารหรือกำลังสำรอง) และมีงบประมาณด้านการป้องกันประเทศเป็นอันดับสองของโลก รายจ่ายด้านการทหารของจีนอยู่ที่ 296 พันล้านดอลลาร์สหรัฐใน ค.ศ. 2023 คิดเป็นร้อยละ 12 ของรายจ่ายด้านการป้องกันประเทศของโลก นอกจากนี้ กองทัพปลดปล่อยประชาชนยังเป็นหนึ่งในกองทัพที่มีการพัฒนายุทโธปกรณ์และยุทธวิธีให้ทันสมัยเร็วที่สุดในโลก และได้รับการยกย่องว่าเป็นมหาอำนาจทางการทหารที่มีศักยภาพ โดยมีขีดความสามารถในการป้องกันตนเองในระดับภูมิภาคที่แข็งแกร่ง และกำลังเพิ่มขีดความสามารถในการแสดงอำนาจทางทหารในระดับโลกอย่างต่อเนื่อง
นอกเหนือจากการจัดเตรียมกำลังพลและยุทโธปกรณ์สำหรับการสู้รบในยามสงครามแล้ว กองทัพปลดปล่อยประชาชนยังมีส่วนร่วมในการปฏิบัติการในยามสงบร่วมกับหน่วยงานอื่น ๆ ของกองทัพอีกด้วย สิ่งนี้ปรากฏให้เห็นชัดเจนเป็นพิเศษในกรณีพิพาทเขตแดนทางทะเล ซึ่งกองทัพเรือมีส่วนร่วมอย่างมากในการวางแผน ประสานงาน และปฏิบัติการของหน่วยยามฝั่งของตำรวจติดอาวุธประชาชน